《书事 其十》
宋代·赵蕃

我行一何忙，羽檄来星奔。忙行抑何事，列境备戍屯。

贼犯连英郴，江右声已宣。往年缚李金，此邦盖晏然。

而今独胡为，骚驿穷朝昏。政坐茶贼时，曾窥此邦藩。

茶贼异此贼，本皆商贩民。忽当法令变，州县复少恩。

求生既无路，冒此图或存。此贼据巢穴，其徒况是繁。

萌芽手可披，不披生恶根。虽云巢穴深，岂离率土滨。

彼犹蜂蚁聚，我军貔虎群。彼积鼠壤馀，我粟多腐陈。

彼乃寇攘尔，我盖仁义云。边庭尚思犁，此又何足言。

何当快除扫，听民乐耕耘。我亦得抛官，归舟趁春浑。

胡为故使我，驹局仍鸱蹲。更虑一朝焚，珷玞同玙璠。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。